Document ID: /roh_data/filtered/fineweb-2-filterrobots_roh.jsonl.gz/41688

Tenor l’archeolog chantunal Thomas Reitmaier haja l’analisa d’in dent dal skelet chattà cumprovà, ch’il skelet saja d’in uman masculin pli giuven. Quel saja vegnì sepulì sin il dies en ina fossa da crappa simpla. Cun quai ch’il lieu dal chat è en ina zona da bajegiar, vegn il Servetsch archeologic era en l’avegnir a persequitar las lavurs da construcziun.
Uschia vegn analisada la vegliadetgna da l'ossa
L’analisa dal skelet chattà l’avust passà è vegnida fatga tenor la metoda da C14. Tenor Thomas Reitmaier piglian tut ils umans e plantas si la substanza radioactiva C14 che vegn producida en l’atmosfera. Cura che la creatira moria, giaja il C14 en decadenza.
En il labor da la ETH saja quai pussaivel, da mesirar la concentraziun da C14 en tut las materias organicas. Cun definir la concentraziun da C14 saja pussaivel d’analisar il mument da la mort. Quai possia esser ina planta, in uman u in animal. Cun questa metoda saja pussaivel da dir sin 100 fin 200 onns exact cura che la creatira è morta.
RR actualitad 07:00